/* KOM/2011/0195 v konečnom znení */ SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Vykonávanie európskeho nástroja mikrofinancovania Progress v roku 2010





[pic] | EURÓPSKA KOMISIA | Brusel, 11.4.2011 KOM(2011) 195 v konečnom znení SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Vykonávanie európskeho nástroja mikrofinancovania Progress v roku 2010 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Vykonávanie európskeho nástroja mikrofinancovania Progress v roku 2010 OBSAH 1. Úvod 4 2. Kľúčové prvky európskeho nástroja mikrofinancovania Progress 5 3. Záruky v rámci mikrofinancovania Progress 6 3.1. Vytvorenie rámca záruk mikrofinancovania Progress 6 3.2. Kľúčové prvky 6 3.3. Kto je príjemcom? 8 4. Financované nástroje 9 4.1. Vytvorenie fonds commun de placement pre financované nástroje 9 4.2. Kľúčové prvky 10 4.3. Kto je príjemcom? 11 5. Monitorovanie a predkladanie správ 12 6. Komunikácia 12 7. Doplnkovosť a koordinácia s inými nástrojmi 13 8. Perspektíva a závery 14 ÚVOD Mikropodniky[1] sú základom hospodárstva Európskej únie a predstavujú viac ako 95 % z 2 miliónov každoročne založených podnikov. Tretinu mikropodnikov a malých podnikov zakladajú nezamestnané osoby. Jedným z predpokladov začatia podnikania je prístup k financiám. Hospodárska kríza výrazne obmedzila poskytovanie úverov bankami a v dôsledku toho sa zhoršili štrukturálne problémy, s ktorými sa stretávajú znevýhodnené skupiny pri získavaní prístupu k bankovým službám. Riešením je mikrofinancovanie[2], a to najmä mikroúvery, t. j. pôžičky vo výške menej ako 25 000 EUR. Pred krízou sa potenciálny dopyt po mikroúveroch v EÚ z krátkodobého hľadiska odhadoval na viac ako 700 000 nových úverov v hodnote približne 6 296 miliónov EUR[3]. Väčšinu mikroúverov v EÚ poskytujú nekomerčné mikrofinančné inštitúcie (MVO, nadácie, štátne orgány, podporné banky členských štátov a nebankové finančné inštitúcie), ktoré však v súčasnosti nemajú kapacitu alebo zdroje na uspokojenie tohto výrazného dopytu. Európsky parlament rozpoznal tento problém a vyzval Komisiu, aby zintenzívnila svoje úsilie zamerané na rozvoj mikroúverov v EÚ s cieľom podporovať rast a zamestnanosť[4]. V reakcii na krízu[5] prijala Komisia 2. júla 2009 dva legislatívne návrhy, jeden na zriadenie európskeho nástroja mikrofinancovania Progress, druhý na využitie zdrojov z programu PROGRESS na financovanie tohto nástroja. V súvislosti s týmito návrhmi dospeli Parlament a Rada k dohode začiatkom roku 2010 a následne podpísali rozhodnutie Európskeho parlamentu a Rady č. 283/2010/EÚ z 25. marca 2010, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania[6] (ďalej len „rozhodnutie“), ktoré nadobudlo účinnosť 8. apríla 2010. Finančný príspevok z rozpočtu EÚ na obdobie od 1. januára 2010 do 31. decembra 2013 predstavuje 100 miliónov EUR[7]. V rámci tejto sumy pochádza 60 miliónov EUR z programu PROGRESS[8] a 40 miliónov z rozpočtových rezerv. Súčasťou dohody bola možnosť rozpočtového orgánu rozhodnúť o „vrátení“ sumy vo výške do 20 miliónov do programu PROGRESS prostredníctvom návrhu ročného rozpočtu počas obdobia rokov 2011 až 2013. V tejto prvej výročnej správe sa hodnotí vykonávanie európskeho nástroja mikrofinancovania Progress (mikrofinancovanie Progress). Táto správa je v súlade s článkom 8 rozhodnutia založená na správach o vykonávaní predložených Európskym investičným fondom (EIF). Keďže mikrofinancovanie Progress bolo vytvorené len nedávno, táto správa sa zameriava na kľúčové prvky tohto nástroja, charakteristiku produktov a prvé fázy vykonávania. V posledných troch oddieloch sa opisuje úsilie Komisie a EIF v oblasti komunikácie, spôsob, akým mikrofinancovanie Progress dopĺňa iné nástroje EÚ a perspektíva ďalšieho rozvoja. KľÚčOVÉ PRVKY EURÓPSKEHO NÁSTROJA MIKROFINANCOVANIA PROGRESS Európsky nástroj mikrofinancovania Progress má dva ciele: na jednej strane zabezpečuje väčšiu dostupnosť mikrofinancovania pre osoby, ktoré majú v úmysle založiť alebo rozvíjať mikropodniky, vrátane samostatnej zárobkovej činnosti, tým, že poskytovateľom mikroúverov v EÚ umožňuje zvýšiť poskytovanie úverov týmto osobám. Na druhej strane zlepšuje prístup k mikrofinancovaniu znižovaním rizika, ktoré nesú inštitúcie mikrofinancovania. Poskytovateľom to umožňuje osloviť skupiny, ktorým by obvykle nebolo možné poskytnúť úver napríklad preto, že by neboli schopné poskytnúť dostatočné záruky alebo preto, že úrokové miery by museli byť veľmi vysoké, ak by mali zohľadňovať skutočné riziko. Mikrofinancovanie Progress je určené pre širokú škálu konečných príjemcov: - osoby, ktoré stratili pracovné miesto alebo ktorým hrozí jeho strata, alebo ktoré majú problémy so vstupom alebo opätovným vstupom na trh práce, ako aj osoby, ktorým hrozí sociálne vylúčenie, či zraniteľné osoby, ktoré majú znevýhodnený prístup k tradičnému trhu s úvermi; - mikropodniky, najmä v sektore sociálneho hospodárstva, ktoré zamestnávajú osoby patriace do kategórií uvedených v predchádzajúcom odseku[9]. Na oslovenie tejto širokej škály konečných príjemcov by mali mať poskytovatelia mikroúverov k dispozícii rôzne druhy finančných nástrojov. V rozhodnutí[10] sa preto stanovujú štyri typy finančných nástrojov: záruky, nástroje na rozdelenie rizika, nástroje vlastného imania a dlhové nástroje. Tieto nástroje sú k dispozícii verejným a súkromným subjektom zriadeným na vnútroštátnej, regionálnej a miestnej úrovni, ktoré osobám a mikropodnikom v členských štátoch poskytujú jeden konečný produkt – mikroúver. Na rozvoj týchto nástrojov sa vytvorili dve osobitné štruktúry: - nástroj na poskytovanie záruk; - štruktúrovaný investičný nástroj v podobe fonds commun de placement-fonds d’investissement spécialisé (FCP-FIS) podľa luxemburských právnych predpisov, ktorý poskytuje financované nástroje (dlhové nástroje, nástroje vlastného imania a nástroje na rozdelenie rizika). Podľa odhadov Komisie prinesie príspevok Únie vo výške 100 miliónov EUR počas ôsmich rokov mikroúvery vo výške viac ako 500 miliónov EUR, a to vďaka týmto skutočnostiam: - Dodatočné financovanie od iných investorov. Predpokladá sa, že investície EÚ môžu pritiahnuť financovanie od tretích strán. Európska investičná banka (EIB) sa už zaviazala poskytnúť rovnaký príspevok ako EÚ a vyčleniť 100 miliónov EUR na časť „financovaných nástrojov“. Ďalších 47 miliónov EUR sa očakáva od ďalších investorov. - Revolvingový charakter finančných prostriedkov. Finančné prostriedky možno počas existencie nástroja mikrofinancovania Progress použiť viac ako jedenkrát. V rozhodnutí sa stanovuje, že prostriedky sa môžu poslednýkrát (opätovne) investovať v roku 2016. - Pákový efekt vytvorený týmito produktmi. Odhaduje sa, že každé euro poskytnuté vo forme záruk by mohlo priniesť najmenej šesť eur vo forme mikroúverov, pričom financované nástroje by mali mať pákový efekt od jedna do troch. V oddieloch 3 a 4 sa opisuje vytvorenie rámca záruk a financovaných nástrojov, ich kľúčové prvky a možní príjemcovia. ZÁRUKY V RÁMCI MIKROFINANCOVANIA PROGRESS Vytvorenie rámca záruk mikrofinancovania Progress Rámec záruk začal fungovať 1. júla 2010 na základe dohody o správe a riadení (FMA – Fiduciary and Management Agreement), ktorú uzatvorili Komisia a Európsky investičný fond. Z celkovej sumy 100 miliónov EUR, ktorá je k dispozícii pre mikrofinancovanie Progress, bude 25 miliónov EUR pridelených na rámec záruk. Kľúčové prvky Rámec záruk bol v podstate vytvorený podľa vzoru ZFMSP[11] programu pre konkurencieschopnosť a inovácie[12]. Spôsob fungovania nástroja na poskytovanie záruk je zobrazený v ďalej uvedenej schéme. Sprostredkovatelia môžu požiadať o záruky odpovedaním na výzvu na vyjadrenie záujmu uverejnenú na webovej stránke EIF[13]. EIF hodnotí žiadosti a po ich schválení Správnou radou EIF a Komisiou rokuje o kontraktoch a podpisuje ich so sprostredkovateľmi. EIF poskytuje poskytovateľom mikroúverov priame záruky vzťahujúce sa na ich portfóliá mikroúverov alebo protizáruky záručným inštitúciám, ktoré zasa poskytujú záruky vzťahujúce sa na portfóliá mikroúverov mikrofinančných inštitúcií. V oboch prípadoch predstavuje maximálna miera záruky 75 % súvisiaceho portfólia mikroúveru alebo záruky, pričom sprostredkovateľ zostáva zodpovedný za najmenej 20 %. Záruka poskytnutá EIF sa vzťahuje na prvú stratu, v prípade každého garantovaného portfólia je však dohodnutá aj horná hranica na základe očakávaných kumulatívnych strát portfólia. Maximálna zodpovednosť európskeho nástroja mikrofinancovania Progress je stanovená na 20 % každého garantovaného portfólia. Záruky sa poskytujú na dobu až troch rokov. V zásade sa poskytujú bezplatne, sprostredkovatelia však musia zaplatiť poplatok za poskytnutie, ak nedosiahnu 90 % dohodnutého objemu portfólia, t. j. ak vyplatia menej ako 90 % dohodnutého objemu mikroúverov. Poskytuje to potrebný stimul na oslovenie konečných príjemcov a na dosiahnutie dohodnutého objemu portfólia.[pic] Doplnkovosť V dohode s EIF sa stanovuje, že finančné prostriedky z mikrofinancovania Progress nesmú nahrádzať rovnocenné záruky, ktoré sprostredkovatelia získali na základe existujúcich finančných nástrojov EÚ, vnútroštátnych alebo regionálnych finančných nástrojov. Uplatňujú sa kritériá ako vplyv na geografickú pôsobnosť alebo na celkovú sumu financovania poskytnutú konečným príjemcom alebo každému typu konečného príjemcu, najmä ohrozeným skupinám. Geografická rovnováha EIF sa bude snažiť presadzovať vyrovnanú geografickú distribúciu mikrofinancovania Progress. Na základe dohody musí EIF poskytnúť záruky pre sprostredkovateľov najmenej v 12 členských štátoch do konca roku 2016, pričom musí dodržať limit koncentrácie záruk v každej krajine[14]. Kto je príjemcom? Oprávnené sú iba žiadosti od inštitúcií poskytujúcich služby konečným príjemcom uvedeným v rozhodnutí. Musia poskytovať: - buď záruky za portfóliá mikroúverov; - alebo mikroúvery vymedzené v rozhodnutí. V oboch prípadoch musí byť cieľom založenie a/alebo rozvoj mikropodnikov: mikroúvery poskytnuté konečným príjemcom sa musia použiť na financovanie investícií, prevádzkového kapitálu vrátane získania licencií a iných nákladov na založenie mikropodniku. Výzva na vyjadrenie záujmu sa stretla so značným záujmom zo strany sprostredkovateľov, hoci napokon sa niektorí z nich neprihlásili. Väčšinou išlo o veľmi malé mikroúverové inštitúcie s miestnou pôsobnosťou, ktoré nesplnili minimálne požiadavky v súvislosti s objemami financovania, ktoré sa majú vytvoriť (najmenej 100 mikroúverov ročne v portfóliách v rámci mikrofinancovania Progress). Touto požiadavkou na objem sa znižuje riziko sprostredkovateľa prostredníctvom diverzifikácie portfólií a zabezpečuje sa oslovenie väčšieho počtu príjemcov, nevylučujú sa ňou však malí poskytovatelia mikroúverov. V Spojenom kráľovstve napríklad osem malých mikrofinančných inštitúcií spojilo svoje zdroje a vytvorili spoločný fond s cieľom využiť tento nástroj (v tomto prípade financované nástroje). Do konca roku 2010 boli na základe rámca záruk mikrofinancovania Progress podpísané dve operácie, prvá s belgickým poskytovateľom mikroúverov microStart[15] a druhá s holandskou nadáciou Qredits[16] . MicroStart MicroStart je novou belgickou neziskovou mikrofinančnou inštitúciou, ktorú založila banka BNP Paribas Fortis v spolupráci s ADIE[17], francúzskym poskytovateľom mikroúverov, ktorý je jedným z najväčších v Európe. Mikrofinancovanie Progress poskytuje spoločnosti microStart záruky až do 111 375 EUR na portfólio mikroúverov vo výške 2,7 milióna EUR, pričom miera záruky je 75 % a horná hranica predstavuje 5,5 %. MicroStart poskytuje mikroúvery mikropodnikateľom, ktorí nemajú prístup k bežným bankovým úverom, najmä spomedzi nezamestnaných, príjemcov sociálnych dávok a migrantov, a bude im poskytovať podporu pri zakladaní a rozvíjaní ich podnikania. MicroStart zameria svoje prvé operácie na niekoľko chudobnejších oblastí Bruselu, ako napríklad Saint-Gilles/Sint-Gillis[18], Saint-Josse-ten-Noode/Sint-Joost-ten-Node a Schaerbeek/ Schaarbeek, kde sa miera nezamestnanosti pohybuje od 27 % do 32 %. Existujú plány na rozšírenie jej operácií na Valónsko a Flámsko do konca roku 2012. Zárukou z mikrofinancovania Progress sa banke BNP Paribas Fortis otvorila cesta k založeniu tohto nového poskytovateľa mikroúverov. Znamená to, že záruka mala priamy vplyv na celkové financovanie poskytnuté tejto cieľovej skupine. Na rozdiel od existujúcich mikrofinančných inštitúcií v Belgicku, ktoré väčšinou pokrývajú trh s vyššími úvermi[19], cieľom spoločnosti microStart je zamerať sa na menšie úvery s priemernou hodnotou 2 000 až 3 000 EUR. MicroStart v dôsledku toho rozšíri pôsobnosť mikrofinancovania v Belgicku, ktoré sa doteraz zameriavalo na väčšie projekty. Qredits Qredits je súkromnou neziskovou nadáciou, ktorá začala fungovať v roku 2009. Medzi jej zakladateľov patria verejné aj súkromné inštitúcie, ako napríklad holandské ministerstvo pre sociálne veci a zamestnanosť, Fond pre zamestnanosť a bývanie a banky ABN AMRO, Fortis Bank Nederland, ING Nederland a Rabobank Nederland. Táto nadácia dostáva od mikrofinancovania Progress záruky vo výške 1 300 500 EUR na portfólio mikroúverov vo výške 20,4 milióna EUR, pričom miera záruky je 75 % a horná hranica predstavuje 8,5 %. Qredits neposkytuje len financovanie, ale aj poradenstvo pre existujúcich podnikateľov a začínajúce podniky, ktoré majú životaschopný podnikateľský plán, ale nemajú prístup k bežnému financovaniu. Takisto poskytuje mikroúvery príjemcom a klientom, ktorí zakladajú podniky, z ohrozených alebo zraniteľných skupín, akými sú napríklad nezamestnaní, osoby poberajúce sociálne dávky, mladí ľudia, starší ľudia, osoby so zlou úverovou históriou[20] a slobodné osoby. Pred tým, ako nadácia Qredits získala záruku od mikrofinancovania Progress, predstavovali mikroúvery pre začínajúce podniky iba 34 % jej portfólia, pretože takéto transakcie predstavujú relatívne vysoké riziko. Táto záruka umožňuje nadácii Qredits , aby rozšírila poskytovanie úverov začínajúcim podnikom (vymedzeným ako podnikatelia, ktorí podnikajú kratšie ako tri roky) vrátane zraniteľných skupín, ktoré predstavujú vyššie riziko. Táto záruka nadácii Qredits takisto umožnila zmierniť požiadavky na zábezpeky pre určitých klientov, ktorí by v opačnom prípade nemali v Holandsku prístup k financovaniu. Budúce transakcie Pokiaľ ide o budúce transakcie, EIF naďalej dostáva žiadosti, ktoré by podľa očakávaní mali viesť k ďalším operáciám v roku 2011. FINANCOVANÉ NÁSTROJE Vytvorenie fonds commun de placement pre financované nástroje Koncom októbra 2010 sa skončili rokovania medzi Komisiou, EIB a EIF o vytvorení fonds commun de placement-fonds d’investissement spécialisé (FCP-FIS). Luxemburský regulačný orgán[21] vyjadril konečný súhlas s vytvorením FCP 22. novembra 2010, pričom k tomuto dátumu začal fungovať rámec finančných nástrojov. Z celkovej sumy 100 miliónov EUR, ktorá je k dispozícii pre mikrofinancovanie Progress na obdobie do roku 2013, bude 75 miliónov EUR pridelených financovaným nástrojom. Príspevok EIB bude 100 miliónov EUR a očakáva sa, že neskôr sa pridajú ďalší investori s celkovými investíciami až 50 miliónov EUR. Keďže bolo prijaté rozhodnutie, Komisia prispela ďalšími 3 miliónmi EUR[22]. Kľúčové prvky Na oslovenie širokej škály konečných príjemcov sa v rámci FCP ponúkajú rôzne druhy produktov. Potenciálni sprostredkovatelia môžu požiadať o štyri typy finančných nástrojov: - prednostné úvery [23]; - podriadené úvery (financovanie podriadené prednostným veriteľom); - úvery s rozdeleným rizikom (prednostné úvery kombinované s účasťou na riziku v portfóliu mikroúverov); - majetková účasť (priama alebo nepriama majetková účasť vo forme investícií do kmeňových alebo prioritných akcií). V prípade financovaných nástrojov sa potenciálni sprostredkovatelia vyzývajú, aby predkladali žiadosti priamo EIF. EIF potom vyberie návrhy a vykoná hĺbkový audit. Po schválení Správnou radou EIF sa EIF a sprostredkovateľ dohodnú a podpíšu kontrakt. Spôsob fungovania rámca „financovaných nástrojov“ tohto nástroja je zobrazený v ďalej uvedenej schéme. FCP bol vytvorený ako zastrešovací fond, platforma mikrofinancovania EÚ . V súčasnosti je jeho jediným subfondom Európsky fond mikrofinancovania Progress, pričom zakladajúcimi investormi sú Komisia a EIB a správcovskou spoločnosťou je EIF. Komisia je držiteľom podielov, ktoré sú podriadené prioritným podielom, znamená to, že Komisia znáša prvé čisté straty týkajúce sa aktív subfondu, pričom EIB je ako držiteľ prioritných podielov chránená pred stratami týkajúcimi sa podriadených podielov. Doplnkovosť V dohode (dohoda o správe), v ktorej sa EIF zaväzuje ako správcovská spoločnosť, sa uvádza, že operačnými dohodami uzatvorenými s finančnými sprostredkovateľmi sa musí zvýšiť prístup k nástrojom mikrofinancovania a ich dostupnosť pre konečných príjemcov a nesmú sa nimi nahrádzať rovnocenné dohody uzatvorené sprostredkovateľmi na základe existujúcich nástrojov EÚ, vnútroštátnych nástrojov alebo regionálnych nástrojov. Geografická rovnováha S cieľom zabezpečiť geografickú rovnováhu v EÚ nesmie riziko vo vzťahu k sprostredkovateľom v ktoromkoľvek členskom štáte prekročiť 10 % celkových záväzkov investorov.[pic] Kto je príjemcom? Rovnako ako v prípade záruk, oprávnení sú len tí poskytovatelia mikroúverov, ktorých činnosti sú v súlade s cieľom európskeho nástroja mikrofinancovania Progress[24]. Vzhľadom na to, že rámec „financovaných nástrojov“ nezačal fungovať pred koncom roka, v čase vypracúvania tejto správy bol podpísaný len jeden kontrakt s bulharskou mikrofinančnou inštitúciou Mikrofond [25]. Mikrofond je nebankovou inštitúciou, ktorá funguje od roku 1999 s podporou nadácie Soros Economic Development Foundation (SEDF) a je financovaná bankami United Bulgarian Bank a Raiffeisenbank. Od roku 2003 má právne postavenie spoločnosti s ručením obmedzeným a pritiahla niekoľko bánk ako poskytovateľov úverov[26] a SEDF ako investora. Mikrofond sa s relatívne malými úvermi vo výške priemerne 3 000 EUR zameriava najmä na mikropodnikateľov a mikropodniky, ktoré bežne nemajú prístup k iným zdrojom financovania[27]. Kým ostatní poskytovatelia mikroúverov sa zameriavajú na mestské oblasti v okolí Sofie, Mikrofond má pobočky v celom Bulharsku. Tejto inštitúcii to umožňuje pokryť aj vidiecke oblasti, kde nepôsobí mnoho bánk, a vyplniť medzeru v ponuke úverov. Medzi jej klientov patrí významný počet členov rómskej komunity v Bulharsku. Prednostný úver vo výške 3 milióny EUR z rámca finančných nástrojov mikrofinancovania Progress umožní inštitúcii Mikrofond rozšíriť aktivity v oblasti mikroúverov, najmä vo vidieckych oblastiach, a zamerať sa osobitnejšie na rómsku komunitu, ktorá je mimoriadne ohrozená sociálnym vylúčením, chudobou a nezamestnanosťou. Budúce transakcie Niekoľko ďalších operácií sa nachádza v pokročilom štádiu prípravy. Dňa 13. decembra 2010 Správna rada EIF schválila kapitálovú investíciu do fondu v Spojenom kráľovstve. V januári 2011 prijala Správna rada EIF od rumunskej mikrofinančnej inštitúcie ďalšiu žiadosť o prednostný úver. Zatiaľ nebol zamietnutý žiadny návrh. Štyria ďalší poskytovatelia mikroúverov potvrdili svoj záujem o financované nástroje a EIF v roku 2011očakáva vyjadrenie záujmu od ďalších ôsmich potenciálnych sprostredkovateľov. Z odhadu transakcií v rámci FCP vyplýva, že využitie financovaných nástrojov bude geograficky vyvážené: na základe súčasných informácií sa 48 % transakcií plánuje so sprostredkovateľmi v západnej Európe a 52 % so sprostredkovateľmi v strednej a východnej Európe. MONITOROVANIE A PREDKLADANIE SPRÁV S cieľom zabezpečiť dosiahnutie cieľa mikrofinancovania Progress, ktorým je zlepšiť dostupnosť a prístup k mikrofinancovaniu pre ľudí, ktorí nemôžu využívať bežné bankové služby, je pre Komisiu mimoriadne dôležité analyzovať štruktúru čerpania finančných prostriedkov a sociálny a ekonomický vplyv tohto nástroja, najmä v súvislosti s podporou podnikania znevýhodnených skupín. Od EIF sa preto vyžaduje, aby predkladal polročné správy o počte prijatých a zamietnutých žiadostí o mikroúver na sprostredkovateľskej úrovni, o počte uzatvorených dohôd s konečnými príjemcami, o geografickej a odvetvovej distribúcii finančných prostriedkov a o celkovom počte a type príjemcov. EIF zas vyžaduje od finančných sprostredkovateľov, aby o týchto záležitostiach pravidelne poskytovali informácie. EIF je povinný každý rok predložiť správu o sociálnom vplyve mikrofinancovania Progress. Sprostredkovatelia budú teda zapojení do zhromažďovania informácií o sociálnom profile konečných príjemcov, najmä o ich zamestnaneckom statuse v čase podania žiadosti, o ich vzdelaní, pohlaví, veku a príslušnosti k špecifickej skupine (napríklad osoby so zdravotným postihnutím alebo menšiny). Informácie o počte zamestnancov sa zhromažďujú na začiatku a na konci mikroúveru s cieľom odmerať vplyv mikrofinancovania Progress vo vzťahu k vytváraniu pracovných miest a s cieľom monitorovať udržateľnosť mikropodnikov, ktoré získali podporu. KOMUNIKÁCIA Vytvorenie európskeho nástroja mikrofinancovania Progress sa stretlo s veľkým záujmom finančných sprostredkovateľov a jednotlivcov, ktorí chcú založiť alebo rozvíjať vlastný podnik. Komisia a EIF spojili svoje sily s cieľom poskytovať jasné informácie o spôsobe fungovania tohto nástroja. EIF to robí pomocou svojej webovej stránky a priamych kontaktov so sprostredkovateľmi. Komisia zameriava svoje komunikačné úsilie na tvorcov politiky, orgány spravujúce Európsky sociálny fond (ESF) a na širokú verejnosť. Na rozsiahlej konferencii zúčastnených strán o „mikrofinancovaní v Európe“, ktorá sa konala 9. a 10. novembra 2010 v Bruseli[28], vznikla konkrétnejšia podoba užšej spolupráce a koordinácie, ku ktorej sú pevne zaviazané všetky útvary Komisie zaoberajúce sa mikrofinancovaním s cieľom dosiahnuť doplnkovosť jednotlivých nástrojov. K tejto udalosti, ktorá sa spája so začatím mikrofinancovania Progress, prispeli všetky zainteresované útvary Komisie a skupina EIB. DOPLNKOVOSť A KOORDINÁCIA S INÝMI NÁSTROJMI Vytvorenie európskeho nástroja mikrofinancovania Progress viedlo ku konsolidácii a zjednodušeniu financovania a záruk poskytovaných Európskou úniou na podporu mikrofinancovania v EÚ. Rámcový program pre konkurencieschopnosť a inovácie na roky 2007 až 2013 (CIP), ktorý takisto spravuje EIF, je už dlhšiu dobu fungujúcim nástrojom na poskytovanie záruk Na základe rámca mikroúverových záruk CIP poskytuje EIF úverové záruky mikroúverovým organizáciám (finančným sprostredkovateľom), ktoré poskytujú mikropodnikom úvery do výšky 25 000 EUR. Od septembra 2010 sa v súvislosti s mikroúvermi prednostne využíva mikrofinancovanie Progress. Znamená to, že mikroúvery na základe CIP možno poskytovať iba, keď v rámci mikrofinancovania Progress nie je možná žiadna transakcia, napríklad, keď v rámci mikrofinancovania Progress nie je dostatočný rozpočet, keď sprostredkovateľ pôsobí v krajine, ktorá nie je členským štátom, a nie je preto oprávnený na základe mikrofinancovania Progress, keď suma presahuje limit koncentrácie na členský štát alebo keď je portfólio sprostredkovateľa prevažne komerčne orientované. Operácie v rámci programu JEREMIE[29] podobne dopĺňajú operácie v rámci mikrofinancovania Progress. Cieľom programu JEREMIE je na základe štrukturálnych fondov a spoločného riadenia s členskými štátmi zlepšiť prístup k financovaniu rozvoja MSP a investícií do inovácií a financovať zakladanie nových podnikov vrátane mikropodnikov. Poskytovanie podpory na budovanie kapacity pre nebankových poskytovateľov mikroúverov nie je cieľom mikrofinancovania Progress, ale programu JASMINE[30], ktorý vytvorila Komisia a EIB ako trojročný pilotný projekt (2009 – 2011) na poskytovanie technickej pomoci a finančných prostriedkov nebankovým poskytovateľom mikroúverov pôsobiacim v EÚ. Komisia podporila prvok technickej pomoci programu JASMINE finančnými prostriedkami (7 miliónov EUR), ktoré Komisii poskytol Európsky parlament v rámci prípravnej akcie požadovanej Európskym parlamentom (EPPA). Týmito finančnými prostriedkami sa podporuje rozvoj mikrofinančných inštitúcií v EÚ a Komisia ich využíva na poskytovanie počiatočných finančných prostriedkov nebankovým poskytovateľom mikroúverov. Okrem prvých dvoch záruk poskytnutých z rámca záruk mikrofinancovania Progress by mohli microStart a Qredits využiť aj kapitálovú investíciu vo výške 750 000 EUR resp. úver na budovanie kapacity v rámci EPPA vo výške 750 000 EUR. Nevyužité finančné prostriedky v rámci EPPA (3 milióny EUR) boli z dôvodu efektívnosti vyčlenené na financované nástroje mikrofinancovania Progress. Mikrofinancovaním Progress sa takisto dopĺňa ESF, v rámci ktorého je na programové obdobie 2007 – 2013 prioritou podpora podnikania. Všeobecne sa uznáva, že mieru úspešnosti začínajúcich podnikov možno zvýšiť komplexnou, vysokokvalitnou podporou nielen začínajúcich podnikov, ktorá je prispôsobená potrebám znevýhodnených skupín. Uvedené je prioritou v operačných programoch 17 členských štátov. Komisia bude naďalej využívať technickú pomoc ESF s cieľom pomôcť vnútroštátnym a regionálnym orgánom v členských štátoch zlepšiť kvalitu systémov podpory pre osoby, ktoré majú v úmysle konsolidovať svoj podnik alebo založiť nový. Pomoc bude zahŕňať odovzdávanie osvedčených postupov týkajúcich sa širšieho dosahu na cieľové skupiny a zlepšovania viacodvetvového/viacúrovňového riadenia. Jednotlivcom využívajúcim mikroúvery možno na základe možnosti vyplývajúcej z nariadenia o ESF[31] poskytnúť zľavu z úrokovej sadzby. Orgány spravujúce ESF v členských štátoch môžu vytvárať osobitné operácie pre mikropodnikateľov s cieľom úplne alebo čiastočne pokryť úrokovú sadzbu úverov, čím by sa znížilo finančné zaťaženie mikropodnikateľov a doplnilo by sa teda mikrofinancovanie Progress. Doteraz však žiadny členský štát neuviedol, že by túto možnosť mal v úmysle využiť v súvislosti s mikrofinancovaním Progress. PERSPEKTÍVA A ZÁVERY Z podpísaných dohôd a očakávaných transakcií vyplýva, že rôzne ponúkané nástroje sú atraktívne pre celú škálu sprostredkovateľov. Očakáva sa, že približne jedna tretina pripravovaných transakcií sa uskutoční s bankami a dve tretiny s nebankovými subjektmi. Pokiaľ ide o samotné financované nástroje, z hľadiska objemu sa 53 % kontraktov pravdepodobne podpíše s menšími bankami a 47 % sa podpíše s nebankovými mikrofinančnými inštitúciami. Znamená to, že prvé transakcie budú z hľadiska typov cieľových sprostredkovateľov dobre vyvážené, pričom to takisto pomôže osloviť široké spektrum príjemcov mikroúverov, pre ktorých je mikrofinancovanie Progress určené. Očakávané transakcie doteraz poukazujú na to, že o financované nástroje je väčší záujem ako o záruky, čo znamená, že spôsob rozdelenia zdrojov EÚ medzi dve časti mikrofinancovania Progress (75 % verzus 25 %) je správny. Zo škály produktov ponúkaných v rámci FCP je podľa očakávania najväčší záujem o prednostné úvery (63 %). Medzi očakávané transakcie však patria všetky dostupné finančné nástroje, t. j. prednostné úvery, podriadené úvery, úvery s rozdeleným rizikom a priama a nepriama majetková účasť, čo dokazuje, že široká škála produktov odráža skutočný dopyt cieľových sprostredkovateľov a pomáha optimalizovať pôsobnosť v celej EÚ. Komisia a EIF takisto očakávajú uspokojivé čerpanie finančných prostriedkov. Počas obdobia rokov 2010 – 2013 bude v rámci nástroja mikrofinancovania každoročne k dispozícii 25 miliónov EUR. V roku 2010 bolo vyčlenených 10 miliónov EUR na záruky a 18 miliónov EUR[32] na financované nástroje[33]. Ďalšími 24 miliónmi EUR, ktoré poskytla EIB, sa celková disponibilná suma FCP zvyšuje na 42 miliónov EUR. Na rok 2011 vyčlenila Komisia takmer 5 miliónov EUR na záruky[34] a 20 miliónov EUR na financované nástroje. Pokiaľ ide o záruky, v roku 2011 sa očakáva čerpanie ďalších 8 miliónov EUR, pričom z odhadu transakcií týkajúcich sa financovaných nástrojov vyplýva, že do konca roku bude vyčerpaných 44 miliónov EUR. V ďalšej výročnej správe, ktorá sa má predložiť v júni 2012 na základe správ z roku 2011 o vykonávaní predložených EIF, sa bude podrobnejším spôsobom riešiť dostupnosť financovania v rámci jednotlivých odvetví a typov príjemcov spolu s geografickou a odvetvovou distribúciou. Takisto bude obsahovať prvé údaje o vplyve a udržateľnosti mikrofinancovania Progress. [pic][pic][pic] [1] V prílohe k odporúčaniu Komisie 2003/361/ES zo 6. mája 2003, ktoré sa týka definície mikropodnikov, malých a stredných podnikov ( Ú. v. EÚ L 124, 20.5.2003, s. 36 ), sa „mikropodnik“ definuje ako podnik, ktorý zamestnáva menej ako 10 ľudí a ktorého ročný obrat a/alebo celková ročná súvaha neprekračuje 2 milióny EUR. [2] „Mikrofinancovanie“ je širší koncept, ktorý zahŕňa mikroúvery, ale aj iné finančné služby, ako napríklad sporenie, mikropoistenie alebo prevody. [3] „Európska iniciatíva za rozvoj mikroúverov na podporu rastu a zamestnanosti“ (KOM(2007) 708 v konečnom znení/2 z 20. decembra 2007). [4] Uznesenie Európskeho parlamentu z 24. marca 2009 s odporúčaniami pre Komisiu k Európskej iniciatíve za rozvoj mikroúverov na podporu rastu a zamestnanosti (2008/2122(INI)). [5] Pozri oznámenie „Spoločný záväzok pre zamestnanosť“ (KOM(2009) 257 z 3. júna 2009). [6] Ú. v. EÚ L 87, 7.4.2010, s. 1. [7] Článok 3 ods. 1 rozhodnutia. [8] Rozhodnutie Európskeho parlamentu a Rady č. 1672/2006/ES z. 24. októbra 2006, ktorým sa zriaďuje program Spoločenstva v oblasti zamestnanosti a sociálnej solidarity – Progress (Ú. v. EÚ L 315, 15.11.2006, s. 1). [9] Článok 2 rozhodnutia. [10] Článok 4 rozhodnutia. [11] Záruka MSP. [12] Rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013), Ú. v. EÚ L 310, 9.11.2006, s. 15. [13] http://www.eif.org/what_we_do/microfinance/microcredit_guarantees/index.htm. [14] Pokiaľ súhrnné rozpočtové záväzky alebo ďalšie sumy, ktoré sú k dispozícii pre záväzky, nepresahujú 25 miliónov EUR, limit koncentrácie je 4 milióny EUR na členský štát, pokiaľ presahujú 25 miliónov EUR, limit je 6 miliónov EUR alebo 16 % súhrnného rozpočtového záväzku alebo ďalších súm, ktoré sú k dispozícii pre záväzky (uplatňuje sa nižšia suma z uvedených dvoch). [15] Kontrakt bol podpísaný 15. decembra 2010. [16] Kontrakt bol podpísaný 16. decembra 2010. [17] Association pour le droit à l’initiative économique. [18] Pobočka Saint-Gilles/Sint-Gillis bude slúžiť aj častiam susediacich okresov Anderlecht a Brusel. [19] Najvýznamnejším belgickým poskytovateľom v tejto oblasti je Fonds de Participation , ktorý poskytuje mikroúvery v priemernej výške 15 000 EUR (2007). [20] Na posudzovanie nadmernej zadlženosti žiadateľov Qredits zohľadňuje informácie poskytnuté registrom dlžníkov. [21] Commission de Surveillance du Secteur Financier (CSSF). [22] 3 milióny EUR pochádzajú z prípravnej akcie Európskeho parlamentu. Pozri oddiel 7. [23] Ak dlžník vyhlási úpadok, prednostné úvery musia byť splatené pred uhradením platieb ostatným veriteľom. [24] Článok 2 rozhodnutia. [25] Kontrakt bol podpísaný 18. februára 2011. [26] Deutsche Bank, Dexia Microcredit Fund, Oikocredit, Coop-Est a Alphabank. [27] Najväčším poskytovateľom mikrofinancovania v Bulharsku je ProCredit Bank s 78,59 % podielom na trhu s mikroúvermi. Zameriava sa skôr na MSP ako na mikropodniky a mikropodnikateľov. [28] Webová stránka konferencie s odkazom na prezentácie:http://ec.europa.eu/social/main.jsp?catId=836&langId=en&eventsId=300&furtherEvents=yes. [29] Spoločné európske zdroje pre mikropodniky a stredné podniky:http://www.eif.europa.eu/what_we_do/jeremie/index.htm. [30] Spoločná akcia na podporu mikrofinančných inštitúcií v Európe:http://www.eif.europa.eu/what_we_do/microfinance/JASMINE/index.htm. [31] Nariadenie Európskeho parlamentu a Rady (ES) č. 1081/2006 z 5. júla 2006 o Európskom sociálnom fonde, ktorým sa zrušuje nariadenie (ES) č. 1784/1999, Ú. v. EÚ L 210, 31.7.2006, s. 12. [32] 3 milióny EUR v rámci EPPA. [33] Na záruky bolo na účet EIF pre mikrofinancovanie Progress vyplatených 6 miliónov EUR. Na financované nástroje sa vyčerpalo 15 miliónov EUR, pričom 3 milióny EUR sa presunuli do ďalšieho obdobia. [34] Prostriedky viazané na záruky predstavujú celkovo 4 750 000 EUR. 250 000 EUR je viazaných na podporné opatrenia.